Guptagate: ‘Zuma sou afvaardiging ontmoet’Zuma. Foto: GCIS Volgens die berig is die inligting vervat in ŉ verslag wat deur ŉ millitêre tribunaal opgestel is na ŉ voorlopige ondersoek oor die gehuurde vliegtuig vol gaste van die Gupta-familie wat sonder behoorlike magtiging op die Waterkloof-lugmagbasis geland het. Die tribunaal ondersoek die betrokkenheid van weermagbeamptes by die landing. Die helikopters word glo genoem in ŉ e-pos wat deur brig.genl. Les Lombard, bevelvoerder van die lugmagbevelspos, aan lt.genl. Fabian ‘Zakes’ Msimang, hoof van die lugmag, gestuur is. Lombard het in die e-pos, gedateer 1 Mei 2013, geskryf hy het dringend leiding nodig oor of “verdere vlugte van burgerlike helikopters vanaf die Waterkloof-lugmagbasis na Pilanesberg, waar die afvaardiging Nommer Een moet ontmoet, goedgekeur is as gevolg van aanvanklike interaksies” met Bruce Koloane, die voormalige hoof van staatsprotokol. Beeld het Donderdag berig dat twee van die vyf weermagbeamptes wat by die landing betrek word in hul beëdigde verklarings vir Zuma ook betrek het. ŉ Uittreksel uit lt.kol Christine Anderson se verklaring lees: “Op of om 17 April 2012 het mnr. [Bruce] Koloane my geskakel en ingelig dat hy teruggekeer het van die president af en dat die president wil weet ‘of alles steeds op koers is vir die vlug’.” Koloane is intussen in ŉ laer pos aangestel.